ОБРАЗЛОЖЕЊЕ

I. Уставни oснов

Уставни основ за доношење овог закона садржан је у одредбама члана 97. став 1. тач. 6. и 15. Устава Републике Србије, којим је, између осталог, прописано да Република Србија уређује и обезбеђује јединствено тржиште, правни положај привредних субјеката, систем обављања појединих привредних и других делатности, монетарни, банкарски и девизни систем, финансирање остваривања права и дужности Републике Србије утврђених Уставом и законом.

II. Разлози за доношење закона

Важећим Законом о роковима измирења новчаних обавеза у комерцијалним трансакцијама („Службени гласник РС”, број 119/12 - у даљем тексту: Закон) уређују се, између осталог, рокови измирења новчаних обавеза у комерцијалним трансакцијама између привредних субјеката, односно између јавног сектора и привредних субјеката. Предложеним изменама и допуном Закона предвиђено је да се примена овог закона прошири и на плаћања између субјеката јавног сектора, јер је из досадашње примене Закона у пракси уочена неопходност законског регулисања рокова измирења новчаних обавеза и у овом сегменту. Осим наведеног, закључивањем трогодишњег стенд бај аранжмана из предострожности између Владе Републике Србије и Мисије ММФ-а раније ове године, вредан око 1,2 милијарде евра, који је одобрен од стране Борда извршних директора ММФ-а 23. фебруара 2015. године, Влада се обавезала да ће спроводити програм базиран на три основна стуба: оздрављење јавних финансија, унапређење стабилности и флексибилности финансијског сектора и спровођење свеобухватних структурних реформи. Једна од препорука ММФ-а, сходно поменутом аранжману, односи се на потребу да се Законом уреде и рокови измирења новчаних обавеза по уговорима, односно у комерцијалним трансакцијама између субјеката јавног сектора.

Истовремено, чланом 8. Закона прописано је да надзор над спровођењем тог закона између корисника средстава буџета Републике Србије, буџета аутономне покрајине и буџета јединица локалне самоуправе, чији се рачуни воде у припадајућем консолидованом рачуну трезора и привредних субјеката, у комерцијалним трансакцијама у којима су ти корисници дужници, врше надлежни трезори којима ти буџетски корисници припадају, односно, Управа за трезор, трезор аутономне покрајине и трезори јединица локалне самоуправе.

Правилником о начину и поступку вршења надзора над спровођењем Закона о роковима измирења новчаних обавеза у комерцијалним трансакцијама између корисника јавних средстава и привредних субјеката када су корисници јавних средстава дужници („Службени гласник РС”, број 21/13), којим је уређен начин и поступак вршења надзора у смислу члана 8. ст. 1, 2. и 3. Закона, чланом 10. утврђено је да у вршењу надзора Управа за трезор и надлежни трезори, у случају неизмиривања новчаних обавеза у роковима утврђеним Законом, подносе, одмах по сазнању, надлежном прекршајном суду захтев за покретање прекршајног поступка, за прекршаје предвиђене чланом 12. Закона.

Подношење захтева за покретање прекршајног поступка против корисника средстава буџета - правних лица и одговорних лица код корисника средстава буџета, представља сложену и комплексну процедуру која не може да се врши само на основу података о преузетим обавезама које корисници средстава буџета достављају надлежним трезорима, сагласно наведеном правилнику, већ на основу стварног чињеничног стања и доказа о неблаговременом измиривању преузетих новчаних обавеза, који се могу утврдити, односно обезбедити, на основу увида у документацију и књиговодствену евиденцију код тих субјеката.

Према досадашњим подацима којима Управа за трезор располаже, дневно би надлежни трезори требало да прикупе и обраде велики број документације, ради утврђивања чињеничног стања за евентуално подношење захтева за покретање прекршајног поступка против наведених субјеката јавног сектора и одговорних лица у тим субјектима, над којима врше надзор, сагласно члану 8. ст. 1, 2. и 3. Закона, због неизмиривања новчаних обавеза у роковима утврђеним Законом. За тај посао потребно је ангажовање нових људских и материјалних ресурса ради прикупљања података, покретања и праћења целокупног прекршајног поступка од његовог почетка, па до правноснажног окончања истог, у сваком појединачном трезору, а којима Управа за трезор и надлежни трезори локалне власти не располажу.

С тим у вези, а имајући у виду да Министарство финансија – Одељење за буџетску инспекцију (у даљем тексту: Одељење за буџетску инспекцију), у оквиру послова државне управе које обавља, врши контролу примене прописа код субјеката јавног сектора, у смислу Закона, укључујући и теренску контролу, те подноси захтеве за покретање прекршајног поступка, предлаже се измена члана 8. Закона, како би надзор над спровођењем тог закона између јавног сектора и привредних субјеката, у комерцијалним трансакцијама у којима су субјекти јавног сектора дужници, као и између субјеката јавног сектора вршило Одељење за буџетску инспекцију.

У циљу лакшег спровођења надзора од стране Одељења за буџетску инспекцију, предложеном изменом члана 8. Закона, прописује се надлежност за Управу за трезор, трезор аутономне покрајине и трезоре јединица локалне самоуправе, да прикупљају податке од субјеката јавног сектора , а које они достављају кроз информациони систем Управе за трезор и буџетско информациони систем трезора аутономне покрајине и да ти трезори достављају Одељењу за буџетску инспекцију извештаје са подацима о неизмиреним обавезама корисника јавних средстава чији се рачуни воде у припадајућем консолидованом рачуну трезора , у роковима утврђеним овим законом.

У циљу спровођења надзора Одељење за буџетску инспекцију преузима податке о неизмиреним обавезама јавних предузећа из информационог система Управе за трезор.

Исто тако, чланом 9. Закона прописано је да надзор над спровођењем тог закона између привредних субјеката врши Пореска управа.

Правилником о начину и поступку вршења надзора над спровођењем Закона о роковима измирења новчаних обавеза у комерцијалним трансакцијама између привредних субјеката („Службени гласник РС”, број 21/13), којим је уређен начин и поступак вршења надзора у смислу члана 9. Закона, чланом 3. став 1. утврђено је да у вршењу надзора министарство, у случају неизмиривања новчаних обавеза у роковима утврђеним Законом, подноси надлежном прекршајном суду захтев за покретање прекршајног поступка, за прекршаје предвиђене чланом 12. Закона.

Подношење захтева за покретање прекршајног поступка против привредних субјеката за прекршаје предвиђене чланом 12. Закона представља сложену и комплексну процедуру која се може вршити само на основу стварног чињеничног стања и доказа о неблаговременом измиривању преузетих новчаних обавеза, који се могу утврдити, односно обезбедити, на основу увида у документацију и књиговодствену евиденцију код привредних субјеката.

Имајући у виду наведено, предлаже се измена члана 9. Закона, како би надзор над спровођењем тог закона у комерцијалним трансакцијама између привредних субјеката вршила Пореска управа, као орган управе који је кадровски и технички оспособљен за вршење непосредног инспекцијског надзора и покретање прописаног прекршајног поступка.

III. Објашњење појединачних решења у закону

Чланом 1. мења се члан 1. став 1. Закона тако што се предмет уређивања овог закона проширује и на рокове измирења новчаних обавеза у комерцијалним трансакцијама између субјеката јавног сектора.

Чланом 2. мења се члан 2. тачка 1) Закона ради усклађивања значења израза комерцијалне трансакције са измењеним предметом уређивања овог закона.

Чланом 3. мења се члан 4. Закона тако што се после става 1. додаје нови став 2, којим се прописује да се уговором између субјеката јавног сектора не може предвидети рок за измирење новчаних обавеза дужи од 60 дана. Досадашњи ст. 2. и 3. постају ст. 3. и 4, а досадашњи ст. 4. и 5, који постају ст. 5. и 6, мењају се у смислу усклађивања са претходно наведеним изменама у овом члану Закона.

Чланом 4. мења се члан 8. Закона и утврђује се надлежност Министарства финансија – Одељења за буџетску инспекцију над спровођењем овог закона између јавног сектора и привредних субјеката, у комерцијалним трансакцијама у којима су субјекти јавног сектора дужници, као и између субјеката јавног сектора.

Такође, у циљу спровођења тог надзора прописује се надлежност Управе за трезор, трезора аутономне покрајине и трезора јединица локалне самоуправе, да прикупљају податке о преузетим обавезама које би корисници јавних средстава достављали тим трезорима, кроз информациони систем Управе за трезор и буџетско информациони систем трезора аутономне покрајине, као и обавеза тих трезора да Одељењу за буџетску инспекцију достављају извештаје са подацима о неизмиреним обавезама корисника јавних средстава чији се рачуни воде у припадајућем консолидованом рачуну трезора, у роковима утврђеним Законом. Податке о неизмиреним обавезама јавних предузећа Одељење за буџетску инспекцију, у циљу спровођења надзора, преузима из информационог система Управе за трезор. Истим чланом овлашћује се министар надлежан за послове финансија да посебним актима ближе уреди начин и поступак вршења надзора из става 1. тог члана, начин и поступак достављања података о преузетим обавезама из става 2. тог члана, као и начин и поступак преузимања података из става 3. тог члана.

Чланом 5. мења се члан 9. Закона и утврђује надлежност Пореске управе у вршењу надзора над спровођењем овог закона у комерцијалним трансакцијама између привредних субјеката, те овлашћује министар надлежан за послове финансија да посебним актом уреди начин и поступак вршења надзора над спровођењем закона у комерцијалним трансакцијама између привредних субјеката.

Чланом 6. уређени су рокови за доношење аката за извршење овог закона, односно примена подзаконских аката.

Чланом 7. предвиђено је да се одредбе овог закона примењују на уговоре између субјеката јавног сектора који су закључени од 1. јануара 2016. године.

Чланом 8. уређује се ступање на снагу овог закона.

IV. Процена финансијских средстава потребних за спровођење закона

За спровођење овог закона није потребно обезбедити средства у буџету Републике Србије за 2015. годину.

V. Разлози за доношење закона по хитном поступку

Разматрање и доношење овог закона по хитном поступку предлаже се у складу са чланом­ 167.­ Пословника Народне скупштине­(„Службени гласник РС”, број 20/12 - ­ пречишћен текст). Разлози за доношење закона по хитном поступку садржани су у потреби стварања услова за реализацију и спровођење споразума са ММФ-ом.

VI. ПРЕГЛЕД ОДРЕДАБА ЗАКОНА О РОКОВИМА ИЗМИРЕЊА НОВЧАНИХ ОБАВЕЗА У КОМЕРЦИЈАЛНИМ ТРАНСАКЦИЈАМА КОЈЕ СЕ МЕЊАЈУ И ДОПУЊАВАЈУ

Члан 1.

~~Овим законом уређују се рокови измирења новчаних обавеза у комерцијалним трансакцијама између јавног сектора и привредних субјеката, односно између привредних субјеката, а у циљу спречавања неизмирења новчаних обавеза у року.~~

ОВИМ ЗАКОНОМ УРЕЂУЈУ СЕ РОКОВИ ИЗМИРЕЊА НОВЧАНИХ ОБАВЕЗА У КОМЕРЦИЈАЛНИМ ТРАНСАКЦИЈАМА ИЗМЕЂУ ЈАВНОГ СЕКТОРА И ПРИВРЕДНИХ СУБЈЕКАТА, ИЗМЕЂУ ПРИВРЕДНИХ СУБЈЕКАТА, ОДНОСНО ИЗМЕЂУ СУБЈЕКАТА ЈАВНОГ СЕКТОРА, А У ЦИЉУ СПРЕЧАВАЊА НЕИЗМИРЕЊА НОВЧАНИХ ОБАВЕЗА У РОКУ.

Одредбе овог закона не примењују се на привредне субјекте над којима је отворен поступак стечаја, у складу са законом којим се уређује стечај, а у комерцијалним трансакцијама у којима су ови привредни субјекти дужници.

Члан 2.

Поједини изрази употребљени у овом закону имају следеће значење:

~~1) комерцијалне трансакције су уговорене трансакције између јавног сектора и привредних субјеката, односно између привредних субјеката, које се односе на испоруку добара, односно пружање услуга уз накнаду, у које се убрајају и грађевински и инвестициони радови, као и комуналне услуге;~~

1) КОМЕРЦИЈАЛНЕ ТРАНСАКЦИЈЕ СУ УГОВОРЕНЕ ТРАНСАКЦИЈЕ ИЗМЕЂУ ЈАВНОГ СЕКТОРА И ПРИВРЕДНИХ СУБЈЕКАТА, ИЗМЕЂУ ПРИВРЕДНИХ СУБЈЕКАТА, ОДНОСНО ИЗМЕЂУ СУБЈЕКАТА ЈАВНОГ СЕКТОРА, КОЈЕ СЕ ОДНОСЕ НА ИСПОРУКУ ДОБАРА, ОДНОСНО ПРУЖАЊЕ УСЛУГА УЗ НАКНАДУ, У КОЈЕ СЕ УБРАЈАЈУ И ГРАЂЕВИНСКИ И ИНВЕСТИЦИОНИ РАДОВИ, КАО И КОМУНАЛНЕ УСЛУГЕ;

2) јавни сектор је део националне економије који обухвата општи ниво државе, у смислу закона којим се уређује буџетски систем, као и јавна предузећа;

3) привредни субјект је привредно друштво и предузетник основан у складу са законом којим се уређују привредна друштва, као и задруга и регистровано пољопривредно газдинство и остала правна лица основана у складу са посебним законом;

4) новчана обавеза је износ уговорене накнаде за испоруку добара, односно пружање услуга наведен у уговору, фактури или другом одговарајућем захтеву за исплату, укључујући директне трошкове набавке;

5) фактура, у смислу овог закона, је документ којим се обрачунава накнада за испоруку добара, односно пружање услуга у комерцијалним трансакцијама;

6) привремена или окончана ситуација је документ којим се обрачунава накнада за извршене грађевинске и инвестиционе радове и у смислу овог закона представља одговарајући захтев за исплату;

7) неизмирена новчана обавеза у року је новчана обавеза јавног сектора, односно привредног субјекта која није исплаћена повериоцу у уговореном или законом предвиђеном року уколико уговором рок није предвиђен, односно уколико уговор није у писаној форми;

8) камата за неизмирену новчану обавезу у року подразумева камату на новчану обавезу која није исплаћена у уговореном или законом предвиђеном року у висини утврђеној законом којим се уређује затезна камата.

Члан 4.

Уговором између јавног сектора и привредних субјеката не може се предвидети рок за измирење новчаних обавеза дужи од 45 дана, у случају када је у том уговорном односу јавни сектор дужник.

УГОВОРОМ ИЗМЕЂУ СУБЈЕКАТА ЈАВНОГ СЕКТОРА НЕ МОЖЕ СЕ ПРЕДВИДЕТИ РОК ЗА ИЗМИРЕЊЕ НОВЧАНИХ ОБАВЕЗА ДУЖИ ОД 60 ДАНА.

Изузетно од става 1. овог члана, уговором између јавног сектора и привредних субјеката може се предвидети рок за измирење новчаних обавеза до 90 дана у случају када је дужник Републички фонд за здравствено осигурање, односно корисник средстава Републичког фонда за здравствено осигурање у смислу закона којим се уређује буџетски систем.

У уговорном односу из става 1. овог члана, рок за измирење новчаних обавеза не може бити дужи од 60 дана, у случају када је дужник у том уговорном односу привредни субјект.

~~Ако уговором из става 3. овог члана није уговорен рок за измирење новчаних обавеза, дужник је дужан, без претходне опомене, да измири новчану обавезу у року до 60 дана.~~

АКО УГОВОРОМ ИЗ СТАВА 4. ОВОГ ЧЛАНА НИЈЕ УГОВОРЕН РОК ЗА ИЗМИРЕЊЕ НОВЧАНИХ ОБАВЕЗА, ДУЖНИК ЈЕ ДУЖАН, БЕЗ ПРЕТХОДНЕ ОПОМЕНЕ, ДА ИЗМИРИ НОВЧАНУ ОБАВЕЗУ У РОКУ ДО 60 ДАНА.

~~Рок за измирење новчане обавезе из ст. 1, 2, 3. и 4. овог члана почиње да тече од дана прописаног чланом 3. став 3. овог закона.~~

РОК ЗА ИЗМИРЕЊЕ НОВЧАНЕ ОБАВЕЗЕ ИЗ СТ. 1, 2, 3, 4. И 5. ОВОГ ЧЛАНА ПОЧИЊЕ ДА ТЕЧЕ ОД ДАНА ПРОПИСАНОГ ЧЛАНОМ 3. СТАВ 3. ОВОГ ЗАКОНА.

Члан 8.

~~Надзор над спровођењем овог закона између корисника средстава буџета Републике Србије, чији се рачуни воде у консолидованом рачуну трезора и привредних субјеката, у комерцијалним трансакцијама у којима су ти корисници дужници, врши Управа за трезор.~~

~~Надзор над спровођењем овог закона између корисника средстава буџета аутономне покрајине чији се рачуни воде у консолидованом рачуну трезора аутономне покрајине и привредних субјеката у комерцијалним трансакцијама у којима су ти корисници дужници, врши трезор аутономне покрајине.~~

~~Надзор над спровођењем овог закона између корисника средстава буџета јединица локалне самоуправе, чији се рачуни воде у консолидованом рачуну трезора јединица локалне самоуправе и привредних субјеката, у комерцијалним трансакцијама у којима су ти корисници дужници, врше трезори јединица локалне самоуправе.~~

~~Министар надлежан за послове финансија доноси акт којим се уређује начин и поступак вршења надзора над спровођењем овог закона када су дужници корисници буџетских средстава, у складу са одредбама овог члана.~~

НАДЗОР НАД СПРОВОЂЕЊЕМ ОВОГ ЗАКОНА ИЗМЕЂУ ЈАВНОГ СЕКТОРА И ПРИВРЕДНИХ СУБЈЕКАТА, У КОМЕРЦИЈАЛНИМ ТРАНСАКЦИЈАМА У КОЈИМА СУ СУБЈЕКТИ ЈАВНОГ СЕКТОРА ДУЖНИЦИ, КАО И ИЗМЕЂУ СУБЈЕКАТА ЈАВНОГ СЕКТОРА, ВРШИ МИНИСТАРСТВО ФИНАНСИЈА – ОДЕЉЕЊЕ ЗА БУЏЕТСКУ ИНСПЕКЦИЈУ (У ДАЉЕМ ТЕКСТУ: ОДЕЉЕЊЕ ЗА БУЏЕТСКУ ИНСПЕКЦИЈУ).

У ЦИЉУ СПРОВОЂЕЊА НАДЗОРА ИЗ СТАВА 1. ОВОГ ЧЛАНА, УПРАВА ЗА ТРЕЗОР, ТРЕЗОР АУТОНОМНЕ ПОКРАЈИНЕ И ТРЕЗОРИ ЈЕДИНИЦА ЛОКАЛНЕ САМОУПРАВЕ, ПРИКУПЉАЈУ ПОДАТКЕ О ПРЕУЗЕТИМ ОБАВЕЗАМА ОД СУБЈЕКАТА ЈАВНОГ СЕКТОРА ИЗ СТАВА 1. ОВОГ ЧЛАНА, КОЈЕ ОНИ ДОСТАВЉАЈУ КРОЗ ИНФОРМАЦИОНИ СИСТЕМ УПРАВЕ ЗА ТРЕЗОР И БУЏЕТСКО ИНФОРМАЦИОНИ СИСТЕМ ТРЕЗОРА АУТОНОМНЕ ПОКРАЈИНЕ И ДОСТАВЉАЈУ ОДЕЉЕЊУ ЗА БУЏЕТСКУ ИНСПЕКЦИЈУ ИЗВЕШТАЈЕ СА ПОДАЦИМА О НЕИЗМИРЕНИМ ОБАВЕЗАМА КОРИСНИКА ЈАВНИХ СРЕДСТАВА ЧИЈИ СЕ РАЧУНИ ВОДЕ У ПРИПАДАЈУЋЕМ КОНСОЛИДОВАНОМ РАЧУНУ ТРЕЗОРА, У РОКОВИМА УТВРЂЕНИМ ОВИМ ЗАКОНОМ.

 У ЦИЉУ СПРОВОЂЕЊА НАДЗОРА ИЗ СТАВА 1. ОВОГ ЧЛАНА, ОДЕЉЕЊЕ ЗА БУЏЕТСКУ ИНСПЕКЦИЈУ ПРЕУЗИМА ПОДАТКЕ О НЕИЗМИРЕНИМ ОБАВЕЗАМА ЈАВНИХ ПРЕДУЗЕЋА ИЗ ИНФОРМАЦИОНОГ СИСТЕМА УПРАВЕ ЗА ТРЕЗОР.

МИНИСТАР НАДЛЕЖАН ЗА ПОСЛОВЕ ФИНАНСИЈА ПОСЕБНИМ АКТИМА БЛИЖЕ УРЕЂУЈЕ НАЧИН И ПОСТУПАК ВРШЕЊА НАДЗОРА ИЗ СТАВА 1. ОВОГ ЧЛАНА, НАЧИН И ПОСТУПАК ДОСТАВЉАЊА ПОДАТАКА О ПРЕУЗЕТИМ ОБАВЕЗАМА ИЗ СТАВА 2. ОВОГ ЧЛАНА, КАО И НАЧИН И ПОСТУПАК ПРЕУЗИМАЊА ПОДАТАКА ИЗ СТАВА 3. ОВОГ ЧЛАНА.

Члан 9.

~~Надзор над спровођењем овог закона у комерцијалним трансакцијама између привредних субјеката врши министарство надлежно за послове финансија.~~

~~Министар надлежан за послове финансија доноси акт којим се уређује начин и поступак вршења надзора над спровођењем овог закона у комерцијалним трансакцијама између привредних субјеката.~~

НАДЗОР НАД СПРОВОЂЕЊЕМ ОВОГ ЗАКОНА У КОМЕРЦИЈАЛНИМ ТРАНСАКЦИЈАМА ИЗМЕЂУ ПРИВРЕДНИХ СУБЈЕКАТА ВРШИ МИНИСТАРСТВО ФИНАНСИЈА – ПОРЕСКА УПРАВА.

МИНИСТАР НАДЛЕЖАН ЗА ПОСЛОВЕ ФИНАНСИЈА ДОНОСИ АКТ КОЈИМ УРЕЂУЈЕ НАЧИН И ПОСТУПАК ВРШЕЊА НАДЗОРА НАД СПРОВОЂЕЊЕМ ОВОГ ЗАКОНА У КОМЕРЦИЈАЛНИМ ТРАНСАКЦИЈАМА ИЗМЕЂУ ПРИВРЕДНИХ СУБЈЕКАТА.

VII. АНАЛИЗА ЕФЕКАТА ЗАКОНА

**1. Који су проблеми које закон треба да реши, односно који су циљеви који се законом постижу?**

Доношењем овог закона стварају се услови за реализацију постигнутог споразума са ММФ-ом у односу на препоруку о потреби измене Закона о роковима измирења новчаних обавеза у комерцијалним трансакцијама („Службени гласник РС”, број 119/12), којом изменом би се, пре свега, уредили рокови измирења новчаних обавеза у комерцијалним трансакцијама између субјеката јавног сектора.

**2**. **Да ли су разматране могућности да се проблеми реше и без доношења закона?**

Имајући у виду да су предложена решења законска материја, нема могућности да се циљеви који се желе постићи реше без доношења закона.

**3. Зашто је доношење закона најбољи начин за решавање проблема?**

Доношење овог закона је најбоље решење, јер се њиме на систематичан и целовит начин, уз поштовање начела правне сигурности, уређује материја рокова измирења новчаних обавеза у комерцијалним трансакцијама између субјеката јавног сектора.

**4. На кога и како ће утицати предложена решења?**

Предложена решења ће у највећој мери утицати на субјекте јавног сектора, у погледу рокова измирења међусобних новчаних обавеза, као и у смислу бољег уређења надзора над применом Закона код свих субјеката који су у обавези да га примењују.

Прописивањем да се уговором између субјеката јавног сектора не може предвидети рок за измирење новчаних обавеза дужи од 60 дана, ови субјекти, као повериоци у комерцијалним трансакцијама, добиће већу сигурност приликом наплате својих потраживања, хитност приликом извршења доспелих, а ненаплаћених потраживања, лакше планирање прихода имајући у виду извесност рокова наплате, те самим тим и повећање ликвидности, док ће у својству дужника имати већу одговорност приликом уговарања комерцијалних послова, односно реално планирање прихода и расхода за све будуће комерцијалне послове.

Узимајући у обзир да се доношењем овог закона стварају услови за реализацију постигнутог споразума који се односи на фискалну консолидацију, а који представља основ за спровођење споразума са ММФ-ом, овим законом ће се обезбедити, с једне стране, додатно подизање нивоа ликвидности целокупне привреде у Републици Србији, што је један од предуслова за нормално функционисање и пословање свих учесника на тржишту, а са друге стране, наведено ће имати позитиван ефекат на привлачење потенцијалних домаћих и страних инвеститора.

Решења садржана у предложеном закону допринеће, такође, и ефикаснијем надзору над применом овог закона.

**5. Које трошкове ће примена закона изазвати грађанима и привреди, посебно малим и средњим предузећима?**

Закон неће изазвати никакве додатне трошкове грађанима и привреди, односно малим и средњим предузећима, с обзиром да не предвиђа нове финансијске обавезе.

**6. Да ли позитивне последице доношења закона оправдавају трошкове његове примене?**

Овај закон нема за последицу стварање нових трошкова.

**7. Да ли се законом подржава стварање нових привредних субјеката на тржишту и тржишна конкуренција?**

Очекује се да ће обезбеђивање подизања нивоа ликвидности и финансијске дисциплине у измиривању новчаних обавеза привреде и јавног сектора у Републици Србији имати позитиван ефекат на привлачење потенцијалних домаћих и страних инвеститора, уз последично стварање нових привредних субјеката на тржишту и јачање тржишне конкуренције.

**8. Да ли су све заинтересоване стране имале прилику да се изјасне о закону?**

Овај закон је настао као последица указивања привредних субјеката, субјеката јавног сектора и коморских удружења на проблеме уочене у пракси у досадашњој примени Закона о роковима измирења новчаних обавеза у комерцијалним трансакцијама („Службени гласник РС”, број 119/12), као и из потребе стварања услова за реализацију и спровођење споразума са ММФ-ом, сходно ком се Влада обавезала да ће спроводити програм базиран на три основна стуба: оздрављење јавних финансија, унапређење стабилности и флексибилности финансијског сектора и спровођење свеобухватних структурних реформи.

**9. Које ће се мере током примене закона предузети да би се остварило оно што се доношењем закона намерава?**

Министар надлежан за послове финансија и министар надлежан за послове трговине, туризма и телекомуникација имају обавезу доношења подзаконских аката у роковима предвиђеним законом и да, на одговарајући начин, о томе обавесте учеснике на тржишту, а и ширу јавност.